איתן איזמן

הרב איתן דב איזמן (נולד בתמוז ה'תש"ג, יולי 1943) הוא רב ואיש חינוך דתי-לאומי, מרבני מרכז הרב, ממייסדי רשת החינוך נועם - צביה ומי שעמד בראשה במשך עשרות שנים, מראשי בית ההוראה בית אברהם. רב פוסק בענייני טהרה ורב בית הכנסת ישראל הצעיר בשכונת גבעת שאול בירושלים.

ממוזער|הרב איתן איזמן (משמאל) בטקס יום ירושלים בישיבת מרכז הרב יחד עם הרב יוסף גליקסברג
ממוזער|הרב איתן איזמן (משמאל) ביום ירושלים בישיבת מרכז הרב לצידו הרב מיכה הלוי והרב שמואל אליהו 2015

ביוגרפיה
נולד בארץ ישראל בתמוז ה'תש"ג (יולי 1943). התייתם מאביו בצעירותו, וכשהיה בן 16 נישאה אמו עדה בשנית ליוסף ולק, שאצלו גדל כבן. למד בישיבת בני עקיבא נחלים ולאחר מכן בישיבת מרכז הרב. שם למד אצל הרבנים צבי יהודה הכהן קוק, יצחק אריאלי, אברהם שפירא, ושלמה גורן. הרב איזמן קיבל סמיכה לרבנות עיר מהרב שלמה גורן וכן סמיכת חכמים מרבני הישיבה הרב יצחק אריאלי והרב אברהם שפירא.

את שירותו הצבאי עשה הרב איזמן במסגרת הסדר מרכז. בשירות המילואים שימש כחובש בחטיבת ירושלים. השתתף במלחמת ששת הימים, מלחמת יום הכיפורים ומלחמת שלום הגליל.

יחד עם הרבנים יעקב פילבר, עוזי קלכהיים וצפניה דרורי, יסד הרב איתן איזמן את ישיבת ירושלים לצעירים, ושימש בה כר"מ ואף לשנה אחת כראש ישיבה. לאחר מכן ביחד עם הרבנים יעקב הלוי פילבר ונפתלי בר-אילן ייסד את בתי הספר "נעם בנים" ו"נעם בנות" בירושלים, ומאז במשך שנים רבות עומד מאחורי הקמתם של בתי ספר "נעם" ומוסדות "צביה" רבים ברחבי הארץ וייסוד רשת "מרחביה".

הרב איזמן שימש גם כרב המושב שדמות מחולה שבבקעת הירדן. כשנבחר הרב אברהם שפירא לרב הראשי לישראל, בשנת ה'תשמ"ג, התמנה למנהל לשכתו. בשנת ה'תשמ"ו התמנה לשמש כמנכ"ל הרבנות הראשית לישראל ומשנה למנכ"ל משרד הדתות. כן שימש מנהל מועצת הרבנות הראשית.

בתקופת תוכנית ההתנתקות הצטרף לקריאת הרב שפירא שלא להשתתף בעקירת יהודים ממקומם. חבר באיחוד הרבנים למען ארץ ישראל.

הרב איזמן נחשב לאחד מרבני ישיבת מרכז הרב, הוא מעביר לעיתים קורס בהלכות טהרה לאברכים מהישיבה, משמש במשך חמישה עשורים כבעל תוקע בישיבה בימי ראש השנה, ובמשך שנים הנחה את העצרת המרכזית לציון יום ירושלים בהיכל הישיבה.

בחודש אוגוסט 2013 הודיע הרב איזמן על פרישה מראשות רשת נועם-צביה לאחר שהגיע לגיל 70.

בבחירות לכנסת ה-24 תמך ברשימת ימינה, לדבריו, לאחר שהובטח לו שלא תסתמך על קולות רשימת רע"מ. לאחר שפורסם שפניה של המפלגה לממשלה הנשענת על קולות רע"מ, פרסם לצד רבנים נוספים מחאה כנגד הקמת ממשלה.

הרב איזמן נמנה עם חברי פורום תקנה. בנוסף משמש כרב תנועת הנוער אריאל. בעבר שימש כחבר לשכת המפד"ל.

בשנת ה'תשע"ו (2015–2016) זכה בתואר יקיר ירושלים.

משמש כאחד מרבני איחוד רבני תורת הארץ הטובה.

משפחתו
אשתו הראשונה ואם ילדיו הייתה לאה לבית פיין, מורה לאנגלית באולפנת חורב ובבית ספר לבנים נועם, נפטרה ביולי 2024. אשתו השנייה היא הרבנית רותי ולד, אלמנתו של הרב יוסי ולד מרבני מכון הלכה ברורה, ואמו של יהודה ולד מנכ"ל מפלגת הציונות הדתית, שעמה התחתן כחצי שנה לאחר פטירת אשתו הראשונה. 

מתגורר בשכונת גבעת שאול בירושלים ואב ל-7 ילדים.

 בנו צבי יהודה (ציקי) נהרג בתאונת דרכים בעת מילוי תפקידו ביחידת אגוז בי' בתמוז ה'תשס"ב.
 בנו הרב אליעזר איזמן היה ראש ישיבת בני עקיבא באלקנה.
 חתנו הרב שמואל סלוטקי רב קהילת ישראל הצעיר ברמות ולשעבר רב קיבוץ עין הנצי"ב.

שניים מנכדיו, האחים נעם וישי סלוטקי, נהרגו ביום הראשון של קרבות טבח שבעה באוקטובר, לאחר שנסעו מביתם לאזור קיבוץ עלומים לסייע בחיסול מחבלי חמאס שפשטו על האזור וביצעו את הטבח בעלומים.

אחותו החורגת היא שולמית מלמד.

 לקריאה נוספת 

 הרב איתן איזמן, 'הרבנות הראשית לישראל', שנה בשנה, ירושלים תשנ"א, עמ' 163–166

קישורים חיצוניים

 כל הכתבות על הרב איתן איזמן, באתר ערוץ 7
 שלמה פיוטרקובסקי, 

הערות שוליים

קטגוריה:רבני מושבים
קטגוריה:שדמות מחולה: אישים
קטגוריה:בוגרי ישיבת מרכז הרב
קטגוריה:תלמידי הרצי"ה קוק
קטגוריה:ציונות דתית: אנשי חינוך
קטגוריה:בוגרי ישיבת נחלים
קטגוריה:רבני ישיבת ירושלים לצעירים
קטגוריה:יקירי ירושלים
קטגוריה:תלמידי הרב אברהם אלקנה שפירא
קטגוריה:הרבנות הראשית לישראל
קטגוריה:עובדי משרד הדתות
קטגוריה:אריאל (תנועת נוער)
קטגוריה:אבות שכולים: חללי צה"ל
קטגוריה:רבנים שקראו לסרב לפקודת פינוי שטחים
קטגוריה:איחוד רבני תורת הארץ הטובה
קטגוריה:גבעת שאול: רבנים
קטגוריה:רבני ישיבת מרכז הרב
קטגוריה:ישראלים שנולדו ב-1943